《桂花烂熳一夕败於风雨呼僮落英以供香事戏作》
宋代·罗与之

小山凉风高，秋意饶庭砌。
江南山水秀，钟此数丛桂。
亭亭苍虯蟠，磊磊杰玉缀。
薰染风露香，摆脱脂粉媚。
芙蓉已无秋，篱菊极羞愧。
幽芳蕙百亩，香味亦琐细。
孰知标格奇，自取造物忌。
狂风挟怪雨，族灭无噍类。
才怜金作屋，俄惊粟布地。
姿容就枯槁，气骨尚奇异。
如彼死诸葛，凛凛有生意。
试炷博山火，来参烟一燧。

作者简介：罗与之，字与甫，螺川（今江西吉安县）人。曾应进士举不第（本集卷一《下第西归》），遂弃去，浪迹江湖间。其诗为刘克庄称赏。有《雪坡小稿》二卷。　罗与之诗，以汲古阁影宋抄《南宋六十家小集·雪坡小稿》为底本。校以影印文渊阁《四库全书·江湖小集》本（简称江湖集）、顾氏读书斋刊《南宋群贤小集》本（简称群贤集），并酌校《四库全书·两宋名贤小集》本（简称名贤集）。